**ข้อมูลเบื้องต้นโครงการ**

**1. หลักการและเหตุผล**

นับตั้งแต่อดีตที่ผ่านมา ประเทศไทยได้พัฒนาระบบการเรียนการสอนในโรงเรียนและมหาวิทยาลัยอย่างต่อเนื่อง ส่งผลให้นักเรียนนักศึกษาที่จบการศึกษามีความรู้ในด้านวิชาที่ดีมาตรฐานเป็นที่ยอมรับในระดับสากล ดังนั้นประเทศไทยจึงใช้ระบบคุณวุฒิทางการศึกษาเป็นสิ่งวัดระดับความสามารถของบุคคลและเป็นสิ่งสำคัญในการจ้างงานทั้งในภาครัฐ เอกชนมาโดยตลอด เมื่อหน่วยงานทั้งภาครัฐ เอกชนรับผู้จบการศึกษาที่มีความรู้ทางวิชาการเข้ามาทำงานแล้ว ต้องทำการฝึกอบรมเพิ่มเติมเพื่อให้บุคลากรใหม่มีสมรรถนะที่สามารถทำงานให้กับองค์กรได้ต่อไปซึ่งต้องใช้เวลานานและเสียค่าใช้จ่ายเป็นจำนวนมากแต่หลังจากที่ยุคสมัยได้มีการเปลี่ยนแปลงจนถึงภาวการณ์ในปัจจุบัน ท่ามกลางการแข่งขันที่สูงขึ้นอย่างต่อเนื่อง ภาคธุรกิจต้องปรับตัวเพิ่มศักยภาพในการแข็งขันทั้งโดยการลดต้นทุนและเพิ่มประสิทธิภาพการทำงานให้สูงขึ้นโดยเฉพาะการเพิ่มสมรรถนะบุคลากรเดิม ส่วนบุคลากรใหม่ต้องมีความสามารถและสมรรถนะเพียงพอจะเริ่มงานได้ในทันทีเช่นเดียวกัน จะมีความรู้แต่ในเชิงวิชาการเช่นเดียวกับอดีตไม่ได้ ซึ่งในหลายประเทศได้ทำการพัฒนาระบบฐานสมรรถนะบุคคลซึ่งรู้จักกันดีในนาม “ระบบคุณวุฒิวิชาชีพ” มาอย่างต่อเนื่องและบางประเทศได้ประกาศใช้อย่างเป็นทางการแล้วเช่นเดียวกัน

นอกจากนั้นจากการที่ประชาคมเศรษฐกิจอาเซียน AEC จะมีผลอย่างเต็มรูปแบบในปี 2559 ที่กำลังจะมาถึง เพื่อให้ประเทศสมาชิกในกลุ่มอาเซียนมีประโยชน์ทางเศรษฐกิจร่วมกันโดยการเป็นตลาดและฐานการผลิตเดียวกัน ซึ่งจะส่งผลให้มีการเคลื่อนย้ายแรงงานเพื่อทำงานระหว่างประเทศสมาชิกได้ ซึ่งในปัจจุบันไม่มีกฎเกณฑ์หรือระบบคุณวุฒิวิชาชีพมารองรับ ดังนั้นจึงเห็นควรดำเนินโครงการจัดทำมาตรฐานอาชีพและคุณวุฒิวิชาชีพในกลุ่มอาชีพต่างๆ เพื่อเป็นการรองรับประชาคมเศรษฐกิจอาเซียน บุคลากรในกลุ่มอาชีพที่เกี่ยวข้องจะสามารถนำไปพัฒนาศักยภาพและสมรรถนะของตนเอง ผู้ประกอบการสามารถจ้างงานได้ตรงกับความต้องการ สถานศึกษาสามารถนำไปใช้ในการพัฒนาหลักสูตรการเรียนการสอนให้ตรงกับความต้องการของผู้ประกอบการ และจะนำไปสู่การเพิ่มขีดความสามารถในการแข่งขันให้กับประเทศไทยได้ในที่สุด

มหาวิทยาลัยราชภัฏอุดรธานี ในฐานะสถาบันอุดมศึกษาในท้องถิ่น มีภารกิจที่สำคัญในการให้บริการวิชาการแก่ชุมชนและท้องถิ่นได้ตระหนักถึงการมีส่วนร่วมในการกำหนดระดับสมรรถนะของบุคคลในการประกอบอาชีพ และความสามารถประยุกต์ใช้เพื่อการประกอบอาชีพให้เป็นไปตามความต้องการของหน่วยงานภาครัฐและเอกชน โดยเฉพาะสมรรถนะของบุคคลที่ประกอบอาชีพเกี่ยวกับการที่ใช้ภาษาเวียดนาม ซึ่งมหาวิทยาลัยราชภัฏอุดรธานีได้มีความร่วมมือทางวิชาการกับสถาบันการศึกษาหลายแห่งรวมถึงหน่วยงานเอกชนของประเทศเวียดนาม เช่น NGHE AN COLLEFE OF ECONOMICS และ BINH DINH PROVINCIAL PEOPLE’S COMMITTEE เป็นต้น รวมทั้งสิ้น 16 แห่ง โดยมีการลงนามบันทึกข้อตกลงความร่วมมือเพื่อแลกเปลี่ยนบุคลากร ทุนวิจัย ทุนการศึกษา รวมทั้งการจัดอบรมภาษาและวัฒนธรรมระหว่างกัน ทำให้ความสัมพันธ์ระหว่างมหาวิทยาลัยและภาคีเครือข่ายในประเทศเวียดนามมีความแน่นแฟ้นและยั่งยืนจนถึงปัจจุบัน จุดแข็งสำคัญของมหาวิทยาลัยจึงเป็นความผูกพันกับคนเวียดนามและประเทศเวียดนาม ด้วยเหตุนี้จึงได้มีการเปิดสอนหลักสูตรภาษาเวียดนามเพื่อธุรกิจการท่องเที่ยวในระดับปริญญาตรี เปิดอบรมหลักสูตรภาษาเวียดนามระยะสั้นสำหรับมัคคุเทศก์ โดยมีผู้เชี่ยวชาญจากประเทศเวียดนามและไทย พร้อมทั้งมีการจัดตั้งศูนย์เวียดนามศึกษา ที่ได้ผู้ทรงคุณวุฒิจากสมาคมคนไทยเชื้อสายเวียดนามและคณะกรรมการแหล่งท่องเที่ยวประวัติศาสตร์โฮจิมินห์ ที่สร้างจากการร่วมแรงร่วมใจระหว่างคนไทย-เวียดนาม เพื่อสนับสนุนกิจการงานเวียดนามและให้บริการวิชาการควบคู่กับการพัฒนางานวิจัยที่เป็นรูปธรรม ภายใต้ความสัมพันธ์อย่างยาวนาน ส่งผลให้บุคลากรของมหาวิทยาลัยได้รับเกียรติบัตรและเครื่องราชอิสริยาภรณ์เชิดชูเกียรติจากรัฐบาลเวียดนาม อันเป็นสิ่งยืนยันถึงคุณค่าแห่งการยอมรับและให้เกียรติซึ่งกันและกัน ภายใต้ความผูกพันที่มั่นคงสืบไป

สถาบันคุณวุฒิวิชาชีพ (องค์การมหาชน) จึงได้ร่วมมือกับมหาวิทยาลัยราชภัฏอุดรธานีดำเนินโครงการจัดทำมาตรฐานอาชีพและคุณวุฒิวิชาชีพ สาขาวิชาชีพงานภาษาต่างประเทศและล่ามแปล สาขาผู้สอนภาษาต่างประเทศ อาชีพผู้สอนภาษาต่างประเทศ (ภาษาเวียดนาม) ขึ้น เพื่อส่งเสริมและสนับสนุนให้กลุ่มสาขาอาชีพจัดทำมาตรฐานอาชีพและคุณวุฒิวิชาชีพที่สอดคล้องกับความต้องการของผู้ประกอบการ มีความเป็นสากลและเหมาะสมกับประเทศไทย เป็นที่ยอมรับทั้งภายในประเทศและระดับสากล โดยเฉพาะประเทศในกลุ่มอาเซียนเพื่อรองรับประชาคมเศรษฐกิจอาเซียน สร้างเครือข่ายการจัดทำ พัฒนา และเผยแพร่ มาตรฐานอาชีพคุณวุฒิวิชาชีพ และเพื่อประชาสัมพันธ์ให้ระบบคุณวุฒิวิชาชีพเป็นที่รับรู้และยอมรับในทุกภาคส่วน

**2. วัตถุประสงค์โครงการ**

2.1เพื่อส่งเสริมและสนับสนุนให้กลุ่มสาขาอาชีพ จัดทำมาตรฐานอาชีพและคุณวุฒิวิชาชีพที่สอดคล้องกับความต้องการของผู้ประกอบการ มีความเป็นสากลและเหมาะสมกับประเทศไทย เป็นที่ยอมรับทั้งภายในประเทศและระดับสากล โดยเฉพาะกลุ่มอาเซียนเพื่อรองรับประชาคมเศรษฐกิจอาเซียน

2.2เพื่อสร้างเครือข่ายการจัดทำ พัฒนา และเผยแพร่ มาตรฐานอาชีพคุณวุฒิวิชาชีพ

2.3เพื่อประชาสัมพันธ์ให้ระบบคุณวุฒิวิชาชีพ เป็นที่รับรู้และยอมรับในทุกภาคส่วน

**3. กลุ่มเป้าหมาย**

ผู้มีส่วนได้ส่วนเสีย (Stakeholder) ประกอบด้วย ผู้ประกอบการ บุคลากรในกลุ่มอาชีพ หน่วยงานภาครัฐและเอกชนที่เกี่ยวข้องไม่น้อยกว่า 60 คน

**4. ผลผลิต**

ผลการดำเนินโครงการจัดทำมาตรฐานอาชีพและคุณวุฒิวิชาชีพ สาขาวิชาชีพงานภาษาต่างประเทศและล่ามแปล สาขาผู้สอนภาษาต่างประเทศ อาชีพผู้สอนภาษาต่างประเทศ (ภาษาเวียดนาม) ได้ผลผลิตดังนี้

4.1 เผยแพร่และประชาสัมพันธ์ข้อมูลมาตรฐานอาชีพและคุณวุฒิวิชาชีพผ่านสื่อช่องทางต่างๆ รวมกันไม่น้อยกว่า 5 ชิ้นงาน

4.2 ฐานข้อมูลผู้มีส่วนได้ส่วนเสีย (Stakeholder) ที่มีส่วนเกี่ยวข้องในการกำหนดมาตรฐานอาชีพและคุณวุฒิวิชาชีพ ไม่น้อยกว่า 1 ฐานข้อมูล

4.3 แนวทางการจัดทำมาตรฐานอาชีพและคุณวุฒิวิชาชีพ ของประเทศที่เป็นตัวอย่างที่ดี รวมแล้วไม่น้อยกว่า 3 ประเทศ โดยเป็นประเทศในกลุ่มประเทศสมาชิกประชาคมเศรษฐกิจอาเซียน (AEC) จำนวนไม่น้อยกว่า 1 ประเทศ

4.4 แผนภาพหน้าที่งาน (Functional Map) ความมุ่งหมายหลัก บทบาทหลัก และหน้าที่ของมาตรฐานอาชีพและคุณวุฒิวิชาชีพ ไม่น้อยกว่า 3 คุณวุฒิวิชาชีพ

4.5 หน่วยสมรรถนะ (Unit of Competence) ซึ่งประกอบด้วย สมรรถนะย่อย (element of competence) เกณฑ์การปฏิบัติงาน (performance criteria) ขอบเขต (range statement) หลักฐานที่ต้องการทั้งหลักฐานการปฏิบัติงานและหลักฐานความรู้ (evidence requirements) แนวทาง การประเมิน (Assessment guidance) หรือรายละเอียดของมาตราอื่นๆ ที่สามารถเทียบเคียงได้ ไม่น้อยกว่า 3 คุณวุฒิวิชาชีพ

4.6 มาตรฐานอาชีพและคุณวุฒิวิชาชีพได้รับการรับรอง และผ่านกระบวนการมีส่วนร่วมของผู้มีส่วนได้ส่วนเสีย (Stakeholder) ไม่น้อยกว่า 3 คุณวุฒิวิชาชีพ

4.7 เครื่องมือประเมินมาตรฐานอาชีพและคุณวุฒิวิชาชีพด้านความรู้ทางภาษาเวียดนาม และด้านทักษะทางสมรรถนะวิชาชีพ ผ่านเกณฑ์การประเมินคุณภาพ ในมิติของความตรงเชิงโครงสร้าง (Construct Validity) และความตรงเชิงเนื้อหา (Content Validity) โดยมีค่าดัชนีความสอดคล้อง (IOC) ไม่น้อยกว่า 0.60

4.8 เครื่องมือประเมินมาตรฐานอาชีพและคุณวุฒิวิชาชีพด้านความรู้ทางภาษาเวียดนาม และด้านทักษะทางสมรรถนะวิชาชีพ ผ่านเกณฑ์การประเมินคุณภาพ ผ่านเกณฑ์การประเมินคุณภาพ โดยมีค่าความยากง่าย มีค่าอยู่ระหว่าง 0.20 - 0.80 และค่าอำนาจจำแนกไม่น้อยกว่า 0.20

4.9 ข้อสอบประเมินมาตรฐานอาชีพและคุณวุฒิวิชาชีพด้านความรู้ทางภาษาเวียดนามและด้านทักษะทางสมรรถนะวิชาชีพ จำนวน 4 ชุด ในแต่ละคุณวุฒิวิชาชีพ จำนวน 3 คุณวุฒิวิชาชีพ รวมแล้ว ไม่น้อยกว่า 2,160 ข้อ

4.10 กระบวนการและกรอบการประเมินมาตรฐานอาชีพและคุณวุฒิวิชาชีพ ได้รับการรับรอง

4.11 เครื่องมือและข้อสอบประเมินมาตรฐานอาชีพและคุณวุฒิวิชาชีพ ได้รับการรับรอง

4.12 องค์กรที่มีศักยภาพและความพร้อมในการทำหน้าที่เป็นหน่วยรับรองสมรรถนะของบุคคลตามมาตรฐานอาชีพ อย่างน้อย 1 องค์กร

4.13 เผยแพร่และประชาสัมพันธ์สรุปผลการจัดทำมาตรฐานอาชีพและคุณวุฒิวิชาชีพผ่านสื่อช่องทางต่างๆ รวมกันไม่น้อยกว่า 5 ชิ้นงาน

**5. ผลลัพธ์**

5.1 มาตรฐานอาชีพและคุณวุฒิวิชาชีพ สอดคล้องกับความต้องการของผู้ประกอบการมีความเป็นสากลและเหมาะสมกับประเทศไทย

5.2 มาตรฐานอาชีพและคุณวุฒิวิชาชีพ เป็นที่ยอมรับในทุกภาคส่วน

5.3 เกิดเครือข่ายการจัดทำ พัฒนา และเผยแพร่ มาตรฐานอาชีพคุณวุฒิวิชาชีพ

**6. ขอบเขตของงาน**

โครงการจัดทำมาตรฐานอาชีพและคุณวุฒิวิชาชีพ สาขาวิชาชีพงานภาษาต่างประเทศและล่ามแปล สาขาผู้สอนภาษาต่างประเทศ อาชีพผู้สอนภาษาต่างประเทศ (ภาษาเวียดนาม) มีขอบเขต และแนวทางการดำเนินงาน 7 ขั้นตอน ดังนี้

1. **การเตรียมการ** ในขั้นการเตรียมการเป็นการดำเนินงานเพื่อประชาสัมพันธ์การดำเนินโครงการผ่านสื่อต่างๆ เพื่อให้ผู้มีส่วนได้ส่วนเสียกับโครงการได้รับทราบข้อมูลการดำเนินการ ทั้งยังเป็นการวิเคราะห์และจัดทำฐานข้อมูลกลุ่มผู้มีส่วนได้ส่วนเสียที่จะมีส่วนร่วมในการดำเนินโครงการ นอกจากนี้ ในขั้นการเตรียมการนี้จะทำการวิเคราะห์และสังเคราะห์ข้อมูลที่เกี่ยวข้องกับการจัดทำมาตรฐานอาชีพ ทั้งในและต่างประเทศเพื่อเป็นกรอบในการดำเนินการจัดทำมาตรฐานอาชีพและคุณวุฒิวิชาชีพต่อไป
2. **การนำเสนอข้อมูลผลการศึกษาวิเคราะห์** ในขั้นนี้เป็นการนำเสนอข้อมูลเกี่ยวกับการจัดทำมาตรฐานอาชีพและคุณวุฒิวิชาชีพ ที่ได้สังเคราะห์ไว้ในขั้นการเตรียมการ นำเสนอแก่ผู้มีส่วนได้ส่วนเสียในการดำเนินโครงการ เพื่อให้ผู้มีส่วนเกี่ยวข้องได้รับทราบกรอบแนวคิดในการจัดทำมาตรฐานอาชีพและคุณวุฒิชาชีพ พร้อมให้ข้อเสนอแนะในการดำเนินโครงการในขั้นต่อไป
3. **การจัดทำมาตรฐานอาชีพ** การดำเนินงานในขั้นนี้เป็นการจัดทำแผนภาพหน้าที่งาน (Functional Map) และจัดทำหน่วยสมรรถนะ (Unit of Competence)โดยใช้กระบวนการประชุมปฏิบัติการแบบมีส่วนร่วมระหว่างคณะทำงานโครงการ ที่ปรึกษาโครงการ และผู้แทนจากสถาบันคุณวุฒิวิชาชีพพร้อมนำเสนอผลการจัดทำต่อคณะรับรองมาตรฐานอาชีพและคุณวุฒิชาชีพ และจัดการสัมมนาประชาพิเคราะห์ นำเสนอผลการจัดทำมาตรฐานอาชีพและรับฟังความคิดเห็นเพื่อให้เกิดการมีส่วนร่วมของกลุ่มคนในอาชีพโดยเชิญผู้ที่มีส่วนเกี่ยวข้องจากทุกภาคส่วนโดยเฉพาะผู้ประกอบการ บุคลากร และผู้ทรงคุณวุฒิในกลุ่มอาชีพ หน่วยงานของภาครัฐและเอกชนที่เกี่ยวข้อง นอกจากนี้ ยังมีการเสนอรายชื่อผู้เชี่ยวชาญต่อสถาบันพัฒนาคุณวุฒิวิชาชีพ เพื่อแต่งตั้งเป็นผู้ประเมินคุณภาพเครื่องมือที่ใช้ในการประเมินสมรรถนะตามมาตรฐานอาชีพ ที่จะดำเนินการสร้างในขั้นถัดไป
4. **การทำจัดการประเมิน เครื่องมือประเมิน และข้อสอบที่ใช้ในการทดสอบความรู้** ในขั้นนี้เป็นการ กำหนดวิธีการประเมิน สร้างเครื่องมือเพื่อใช้ในการประเมินสมรรถนะตามาตรฐานวิชาชีพ โดยครอบคลุมทุกเกณฑ์การปฏิบัติงานในหน่วยสมรรถนะตามาตรฐานอาชีพพร้อมทั้งแนวคำตอบ และจัดทำข้อสอบข้อเขียนทดสอบความรู้ โดยครอบคลุมทุกเกณฑ์การปฏิบัติงานพร้อมทั้งแนวคำตอบ นอกจากนี้ยังทำการประเมินคุณภาพของข้อสอบโดยการประเมินความตรงเชิงโครงสร้าง (Construct Validity) และความตรงเชิงเนื้อหา (Content Validity) โดยผู้เชี่ยวชาญ และทำการทดลองประเมินสมรรถนะที่กำหนดไว้ในมาตรฐานอาชีพและคุณวุฒิวิชาชีพกับกลุ่มอาชีพเป้าหมายคุณวุฒิวิชาชีพ เพื่อศึกษาผลการประเมินสมรรถนะและประเมินคุณภาพของเครื่องมือในมิติเรื่องความยากง่าย และอำนาจจำแนกข้อสอบ ซึ่งหลังจากกระบวนการทดลองประเมินสมรรถนะตามมาตรฐานอาชีพก็จะทำการสรุปกระบวนการประเมิน ผลการประเมิน และวิเคราะห์ผลของการทดลองประเมินสมรรถนะ โดยการประชุมเชิงปฏิบัติการแบบมีส่วนร่วมระหว่างคณะทำงานโครงการ ที่ปรึกษาโครงการ และผู้แทนจากสถาบันคุณวุฒิวิชาชีพ เพื่อสะท้อนและสรุปผลในการจัดการประเมิน เครื่องมือประเมิน และข้อสอบที่ใช้ในการทดสอบความรู้ เพื่อเตรียมนำเสนอต่อคณะรับรองมาตรฐานอาชีพและคุณวุฒิวิชาชีพต่อไป
5. **การสรุปกระบวนการประเมินผล** ในขั้นนี้จะทำการนำเสนอสรุปกระบวนการประเมิน ผลการประเมิน และวิเคราะห์ผลของการทดลองประเมินสมรรถนะ และนำเสนอสรุปกระบวนการประเมิน ผลการประเมิน ผลวิเคราะห์ของการทดลองประเมินสมรรถนะต่อคณะรับรองมาตรฐานอาชีพเพื่อรับรองกระบวนการการประเมินและเครื่องมือประเมินสมรรถนะ
6. **การเสนอชื่อหน่วยงานที่ทำหน้าที่รับรองสมรรถนะ** การดำเนินการในขั้นนี้มีวัตถุประสงค์เพื่อกำหนดหน่วยงานที่ทำหน้าที่เป็นหน่วยรับรองสมรรถนะของบุคคลตามมาตรฐานอาชีพที่ได้จัดทำขึ้น โดยคัดเลือกหน่วยงานที่เห็นว่ามีความสามารถในการเป็นองค์กรที่มีหน้าที่รับรองสมรรถนะของบุคคลตามมาตรฐานอาชีพโดยความเห็นชอบของคณะรับรองมาตรฐานอาชีพ
7. **การสรุปผลการจัดทำมาตรฐานอาชีพและคุณวุฒิวิชาชีพและประชาสัมพันธ์** ในขั้นสุดท้ายเป็นการประชาสัมพันธ์ผลการดำเนินงานของโครงการ โดยจัดให้มีการประชาสัมพันธ์หลากหลายช่องทางเพื่อให้ผู้มีส่วนได้ส่วนเสียได้รับทราบข้อมูลการเกี่ยวกับการจัดทำมาตรฐานอาชีพและคุณวุฒิวิชาชีพ

**7. ความหมายของคำที่เกี่ยวข้อง**

เพื่อให้การดำเนินงานเป็นไปในทิศทางเดียวกัน จึงกำหนดความหมายของคำที่เกี่ยวข้องในการดำเนินงาน ดังนี้

“สถาบัน” หมายความว่า สถาบันคุณวุฒิวิชาชีพ (องค์การมหาชน)

“วิชาชีพ (Professional)” หมายความว่า ความรู้ ความสามารถ และทักษะในการทำงานของบุคคลซึ่งต้องอาศัยความเชี่ยวชาญและความชำนาญเฉพาะด้าน

“คุณวุฒิวิชาชีพ (Professional Qualification)” หมายความว่า การรับรองความรู้ ความสามารถ และทักษะของบุคคลในการทำงานตามมาตรฐานอาชีพ

“มาตรฐานอาชีพ (Occupational Standards)” หมายความว่า การกำหนดระดับสมรรถนะของบุคคลในการประกอบอาชีพ

“สมรรถนะ (Competency)” หมายความว่า การใช้ความรู้ ทักษะ และความสามารถมาประยุกต์ใช้เพื่อการประกอบอาชีพ

“ความมุ่งหมายหลัก (Key Purpose)” หมายความว่า ขอบข่ายโดยรวมของงานในระดับกลุ่มอาชีพ เป็นคำบรรยายคุณลักษณะที่แสดงถึงเป้าหมายของอาชีพที่แตกต่างจากอาชีพอื่น

“บทบาทหลัก (Key Role)” หมายความว่า ขอบข่ายงานแต่ละด้านในกลุ่มอาชีพ เพื่อให้บรรลุความมุ่งหมายหลัก (Key Purpose)” ของอาชีพ

“หน้าที่หลัก (Key Function)” หมายความว่า ขอบข่ายของหน้าที่และความรับผิดชอบของกลุ่มงาน เฉพาะในกลุ่มอาชีพที่คาดหวังว่าบุคคลสามารถจะทำได้เพื่อให้บรรลุบทบาทหลัก (Key Role)

“หน่วยสมรรถนะ (Unit of Competence)” หมายความว่า ขอบข่ายของผลลัพธ์งาน (Outcome) ที่มีจุดเริ่มต้นและสิ้นสุด สามารถกระทำได้โดยลำพังโดยบุคคลหรือกลุ่มคนในกลุ่มอาชีพ

“สมรรถนะย่อย (Element of Competence)” หมายความว่า องค์ประกอบย่อยของหน่วยสมรรถนะ (Unit of Competence)

“เกณฑ์การปฏิบัติงาน (Performance Criteria)” หมายความว่า ขอบข่ายของการปฏิบัติงานที่สามารถวัดและประเมินผลลัพธ์ของการทำงานได้ตามสมรรถนะย่อย

“การจัดประเภทอาชีพตามมาตรฐานสากล (International Standard Classification of Occupations)” หมายความว่า การจัดประเภทอาชีพตามมาตรฐานสากลของประเทศไทย โดยสำนักงานสถิติแห่งชาติ ประกอบด้วยชื่อรหัสอาชีพและรหัสอาชีพ

“กรอบคุณวุฒิวิชาชีพ (Thailand Professional Qualification Framework: TPQF)” หมายความว่า ระดับคุณวุฒิวิชาชีพของประเทศไทยที่ประกาศโดยสถาบัน เพื่อใช้ในการรับรองคุณวุฒิวิชาชีพ

“คณะทำงาน (Working Group)” หมายความว่า คณะทำงานจัดทำมาตรฐานอาชีพและคุณวุฒิวิชาชีพ โดยต้องประกอบด้วยผู้ปฏิบัติการ หรือผู้ชำนาญการ หรือผู้เชี่ยวชาญที่อยู่ในกลุ่มอาชีพมากกว่ากึ่งหนึ่ง

“คณะรับรองมาตรฐานอาชีพ (Endorsement Board)” หมายความว่า คณะรับรองการจัดทำมาตรฐานอาชีพและคุณวุฒิวิชาชีพ อาทิเช่น ผู้แทนสมาคม สมาพันธ์ ชมรม มูลนิธิ สภาวิชาชีพ สภาอุตสาหกรรม สภาหอการค้า และอื่นๆ ในกลุ่มวิชาชีพไม่น้อยกว่า 3 คน ผู้เชี่ยวชาญในกลุ่มอาชีพไม่น้อยกว่า 2 คน ผู้แทนองค์กรภาครัฐที่เกี่ยวข้องหน่วยงานละ 1 คน ไม่น้อยกว่า 3 หน่วยงาน และผู้แทนสถาบัน 1 คน รวมไม่น้อยกว่า 9 คน ซึ่งคณะรับรองมาตรฐานอาชีพมีหน้าที่ให้ความเห็นชอบมาตรฐานอาชีพและคุณวุฒิวิชาชีพก่อนเสนอต่อคณะกรรมการบริหารสถาบันคุณวุฒิวิชาชีพ

“เจ้าหน้าที่สอบ (Examiner)” หมายความว่า บุคลากรที่มีความสามารถในการดำเนินการสอบและประเมินตามที่กำหนดไว้ในมาตรฐานอาชีพ และได้การรับรองโดยสถาบัน