** **

**โครงการจัดทำมาตรฐานอาชีพและคุณวุฒิวิชาชีพ**

**สาขาวิชาชีพงานภาษาต่างประเทศและล่ามแปล สาขาผู้สอนภาษาต่างประเทศ**

**อาชีพผู้สอนภาษาต่างประเทศ (ภาษาเวียดนาม)**

สถาบันคุณวุฒิวิชาชีพ (องค์การมหาชน) ร่วมกับมหาวิทยาลัยราชภัฏอุดรธานี ได้ดำเนินโครงการจัดทำมาตรฐานอาชีพและคุณวุฒิวิชาชีพ สาขาวิชาชีพงานภาษาต่างประเทศและล่ามแปล สาขาผู้สอนภาษาต่างประเทศ อาชีพผู้สอนภาษาต่างประเทศ (ภาษาเวียดนาม) เพื่อ ๑) ส่งเสริมและสนับสนุนให้กลุ่มสาขาอาชีพจัดทำมาตรฐานอาชีพและคุณวุฒิวิชาชีพที่สอดคล้องกับความต้องการของผู้ประกอบการ มีความเป็นสากลและเหมาะสมกับประเทศไทย เป็นที่ยอมรับทั้งภายในประเทศและระดับสากล โดยเฉพาะกลุ่มอาเซียนเพื่อรองรับประชาคมเศรษฐกิจอาเซียน ๒) สร้างเครือข่ายการจัดทำ พัฒนา และเผยแพร่ มาตรฐานอาชีพคุณวุฒิวิชาชีพ และ ๓) ประชาสัมพันธ์ให้ระบบคุณวุฒิวิชาชีพเป็นที่รับรู้และยอมรับในทุกภาคส่วน

มาตรฐานอาชีพและคุณวุฒิวิชาชีพ สาขาผู้สอนภาษาต่างประเทศ อาชีพผู้สอนภาษา ต่างประเทศ (ภาษาเวียดนาม) มีกรอบในการดำเนินงานทั้งสิ้น 365 วัน ระหว่างวันที่ 11 พฤษภาคม พ.ศ. 2559 ถึงวันที่ 10 พฤษภาคม พ.ศ. 2560 โดยมีกรอบการดำเนินงาน 7 ขั้นตอน ดังนี้

1. การเตรียมการ โดยการประชาสัมพันธ์ให้ผู้ประกอบการ บุคลากรในกลุ่มอาชีพ หน่วยงานภาครัฐ และเอกชนที่เกี่ยวข้อง รับทราบเกี่ยวกับแนวทางการดำเนินโครงการจัดทำมาตรฐานอาชีพและคุณวุฒิวิชาชีพโดยจัดแถลงข่าวและประชาสัมพันธ์โครงการผ่านสื่อช่องทางต่างๆ ตลอดจนศึกษาและวิเคราะห์ข้อมูลทุติยภูมิเกี่ยวกับการจัดทำมาตรฐานอาชีพและคุณวุฒิวิชาชีพ ของต่างประเทศที่เป็นตัวอย่างที่ดี 3 ประเทศ

2. นำเสนอข้อมูลผลการศึกษาวิเคราะห์มาตรฐานอาชีพและคุณวุฒิวิชาชีพ ของต่างประเทศที่เป็นตัวอย่างที่ดี โดยจัดประชุมเชิงปฏิบัติการแบบมีส่วนร่วม เพื่อรับฟังความคิดเห็นเกี่ยวกับกรอบการจัดทำมาตรฐานอาชีพและคุณวุฒิวิชาชีพจากผู้มีส่วนได้ส่วนเสีย (Stakeholder)

3. จัดทำมาตรฐานอาชีพแผนภาพหน้าที่งาน (Functional Map) และวิเคราะห์ความมุ่งหมายหลัก บทบาทหลัก และหน้าที่ของมาตรฐานอาชีพและคุณวุฒิวิชาชีพ โดยประชุมเชิงปฏิบัติการแบบมีส่วนร่วม โดยใช้เทคนิควิเคราะห์หน้าที่ (Functional Analysis) และเทคนิคการวิเคราะห์ระบบ (Systemic Model) และจัดสัมมนาประชาพิเคราะห์ นำเสนอผลการจัดมาตรฐานอาชีพและรับฟังความคิดเห็น เพื่อให้เกิดการมีส่วนร่วมของกลุ่มคนในอาชีพโดยเชิญผู้ที่มีส่วนเกี่ยวข้องจากทุกภาคส่วนโดยเฉพาะผู้ประกอบการ บุคลากร และผู้ทรงคุณวุฒิในกลุ่มอาชีพ หน่วยงานของภาครัฐและเอกชนที่เกี่ยวข้อง

4. ทำการประเมินคุณภาพของเครื่องมือและข้อสอบที่ใช้ในการทดสอบความรู้

5. จัดประชุมสัมมนานำเสนอสรุปกระบวนการประเมิน ผลการประเมิน ผลวิเคราะห์ของการทดลองประเมินสมรรถนะ ต่อคณะรับรองมาตรฐานอาชีพเพื่อรับรองกระบวนการและกรอบการประเมินมาตรฐานอาชีพและคุณวุฒิวิชาชีพ และรับรองเครื่องมือประเมินมาตรฐานอาชีพและคุณวุฒิวิชาชีพ

6. เสนอชื่อหน่วยงานที่ทำหน้าที่รับรองสมรรถนะ

7. สรุปผลการจัดทำมาตรฐานอาชีพและคุณวุฒิวิชาชีพและประชาสัมพันธ์ ให้ผู้ประกอบการ บุคลากรในกลุ่มอาชีพ หน่วยงานภาครัฐ และเอกชนที่เกี่ยวข้อง รับทราบเกี่ยวกับแนวทางการดำเนินโครงการจัดทำมาตรฐานอาชีพและคุณวุฒิวิชาชีพโดยจัดแถลงข่าวและประชาสัมพันธ์โครงการผ่านสื่อช่องทางต่างๆ

การจัดทำมาตรฐานอาชีพฯครั้งนี้ จะทำให้เกิดประโยชน์ต่อบุคลากรในกลุ่มอาชีพที่เกี่ยวข้อง สามารถนำไปเป็นแนวทางในการพัฒนาศักยภาพและสมรรถนะของตนเอง ผู้ประกอบการสามารถจ้างงานได้ตรงกับความต้องการ สถานศึกษาสามารถนำไปใช้ในการพัฒนาหลักสูตรการเรียนการสอนให้ตรงกับความต้องการของผู้ประกอบการ และจะนำไปสู่การเพิ่มขีดความสามารถในการแข่งขันให้กับประเทศไทยได้ในที่สุด

ในการนี้ ขอเชิญผู้ประกอบการ บุคลากรในกลุ่มอาชีพ หน่วยงานภาครัฐและเอกชนที่เกี่ยวข้อง และผู้สนใจ เข้าร่วมรับฟังการแถลงข่าวและประชุมชี้แจงโครงการจัดทำมาตรฐานอาชีพฯ และรับฟังความคิดเห็นจากผู้เข้าร่วมประชุม ในวันอังคาร ที่ ๑๒ กรกฎาคม ๒๕๕๙ ระหว่างเวลา ๐๙.๐๐ – ๑๒.๐๐ น. ณ ห้องประชุม ๑ อาคารเฉลิมพระเกียรติฯ ชั้น ๒ มหาวิทยาลัยราชภัฏอุดรธานี สนใจขอทราบรายละเอียดเพิ่มเติมได้ที่สถาบันวิจัยและพัฒนา มหาวิทยาลัยราชภัฏอุดรธานี โทรศัพท์ ๐๔๒-๒๑๑๐๔๐-๕๙ ต่อ ๑๗๐๒ หรือ เว็บไซต์ [[http://academic.udru.ac.th/~vnlpq/](http://academic.udru.ac.th/%7Evnlpq/)](http://www.udru.ac.th/TPQI%20หรือ)